b'\n_START_ARTICLE_\nPompeji (romaani)\n_START_SECTION_\nJuoni\n_START_PARAGRAPH_\nInsin\xc3\xb6\xc3\xb6ri Marcus Attilius on ottanut kolme p\xc3\xa4iv\xc3\xa4\xc3\xa4 aiemmin vastaan uuden ty\xc3\xb6ns\xc3\xa4 Aqua Augustan hoitajana, kun edellinen insin\xc3\xb6\xc3\xb6ri Exomnius katosi salaper\xc3\xa4isesti. Samaan aikaan entinen orja Ampliatus, joka on rikastunut 17 vuotta aiemmin Pompejin maanj\xc3\xa4ristyksen j\xc3\xa4lkeen tekemiens\xc3\xa4 kiinteist\xc3\xb6kauppojen ansiosta, heitt\xc3\xa4\xc3\xa4 arvokkaita kalojaan hoitaneen orjan mureenoille kalojen yll\xc3\xa4tt\xc3\xa4en kuoltua. Ampliatuksen tyt\xc3\xa4r hakee Attiliuksen apuun tarkoituksenaan pelastaa orja ja h\xc3\xa4n saa selville, ett\xc3\xa4 akveduktin veteen, jota kaloille on annettu, on joutunut rikki\xc3\xa4. My\xc3\xb6hemmin akveduktin veden virtaus lakkaa ja Attilius saa Neapoliksessa majaansa pit\xc3\xa4v\xc3\xa4lt\xc3\xa4 amiraali Gaius Plinius Secundukselta k\xc3\xa4skyn korjata akvedukti. Seuraavana p\xc3\xa4iv\xc3\xa4n\xc3\xa4 vietet\xc3\xa4\xc3\xa4n vuosittaista vulkanalia-juhlaa ja koska akvedukti joudutaan sulkemaan korjaust\xc3\xb6iden ajaksi, on kaupungilla odotettavissa mellakoita. Kyselless\xc3\xa4\xc3\xa4n satamassa tapaamiltaan ihmisilt\xc3\xa4 muiden Augustan varrella sijaitsevien kaupunkien vedentulosta, saa Attilius tiet\xc3\xa4\xc3\xa4, ett\xc3\xa4 Pompejissa akvedukti toimii viel\xc3\xa4. H\xc3\xa4n suuntaa ryhm\xc3\xa4ns\xc3\xa4 kanssa sinne.'